Man vas wat hom as metrobeampte voordoen | Maroela Media
Man vas wat hom as metrobeampte voordoen
Die Ekurhuleni metropolisie (EMPD) aan die Oos-Rand het Saterdag 'n man by 'n begrafnisstoet in hegtenis gneem nadat hy homself glo as 'n metrobeampte voorgedoen het.
Hoofsupt. Wilfred Kgasago, woordvoerder van die metropolisie, het gesê hulle het 'n wenk ontvang dat 'n voertuig met EMPD-kentekens en 'n "beampte" in metropolisie-kleredrag in die stoet by 'n begraafplaas is. "Beamptes het bystand ontbied en op die 32-jarige man en sy Toyota RunX by die Kromvlei-begraafplaas toegeslaan," het hy gesê.
Die verdagte se voertuig het 'n blou lig op sy dak gehad, en magnetiese EMPD-kentekens op sy deure.
"Hy het gesê hy het in 2007 by die metropolisie se opleidingskollege as 'n verkeersreëlaar gekwalifiseer en het goedkeuring van die metro gehad om verkeer tydens die stoet te reguleer," het Kgasago gesê. Hy het glo sy glimbaadjie en metropolisie-pet by 'n maatskappy in Robertsham gekoop het ook aan die beamptes sy "sertifikaat van bevoegdheid" gewys. Hy het ook 'n vuurwapen en ammunisie by hom gehad.
Volgens Kgasago is die verdagte by die Brackendowns-polisiestasie aangekla. Hy moet Maandag in die Palm Ridge-landdroshof verskyn.
'n Bykomende aanklag van bedrog gaan moontlik ook ondersoek word, sodra die egtheid van die handtekeninge op die verdagte se sertifikaat vasgestel is.